b'\n_START_ARTICLE_\nGeografski koordinatni sistem\n_START_PARAGRAPH_\nGeogr\xc3\xa1fski koordin\xc3\xa1tni sist\xc3\xa9m je dvorazse\xc5\xbeni sferni koordinatni sistem, ki je poravnan z vrtilno osjo Zemlje. Dolo\xc4\x8da dva kota, merjena od sredi\xc5\xa1\xc4\x8da Zemlje, njegovega koordinatnega izhodi\xc5\xa1\xc4\x8da. Prvi kot, imenovan zemljepisna \xc5\xa1irina (geografska \xc5\xa1irina), podaja kot med poljubno to\xc4\x8dko in ekvatorjem (ravnikom). Drugi kot, imenovan zemljepisna dol\xc5\xbeina (geografska dol\xc5\xbeina), pa podaja kot vzdol\xc5\xbe ekvatorja od poljubne to\xc4\x8dke na Zemlji. V ve\xc4\x8djem delu sveta so za ni\xc4\x8dto zemljepisno dol\xc5\xbeino sprejeli Greenwich v Angliji._NEWLINE_S pomo\xc4\x8djo teh dveh kotov se lahko dolo\xc4\x8di poljubno lego kraja na Zemlji. Baltimore v Marylandu, ZDA ima, na primer, zemljepisno \xc5\xa1irino 39,3 stopinj severno in zemljepisno dol\xc5\xbeino 76,6 stopinj zahodno. \xc4\x8ce se potegne vektor iz sredi\xc5\xa1\xc4\x8da Zemlje v to\xc4\x8dko 39,3 severno od ekvatorja in 76,6 stopinj zahodno od Greenwicha, bo potekal skozi Baltimore._NEWLINE_Ekvator je o\xc4\x8ditno pomemben del tega koordinatnega sistema in predstavlja ni\xc4\x8dto to\xc4\x8dko za \xc5\xa1irinski kot in polovi\xc4\x8dno to\xc4\x8dko med te\xc4\x8dajema (poloma). Ekvator je osnovna ravnina za geografski koordinatni sistem. Tak\xc5\xa1na osnovna ravnina je dolo\xc4\x8dena v vseh sfernih koordinatnih sistemih._NEWLINE_\xc4\x8crte s konstantno zemljepisno \xc5\xa1irino se imenujejo vzporedniki (paralele). Vzporedniki predstavljajo kro\xc5\xbenice na Zemeljski povr\xc5\xa1ini. Edini vzporednik, ki je veliki krog (glavni krog), je ekvator (zemljepisna \xc5\xa1irina = 0 stopinj). \xc4\x8crte s konstantno zemljepisno dol\xc5\xbeino se imenujejo poldnevniki (meridijani). Poldnevnik, ki poteka skozi Greenwich, je greenwi\xc5\xa1ki poldnevnik (glavni, ni\xc4\x8delni poldnevnik) (zemljepisna dol\xc5\xbeina = 0 stopinj). Z razliko od vzporednikov so vsi poldnevniki veliki krogi in tudi niso vzporedni med seboj. Sekajo se v Severnem in Ju\xc5\xbenem te\xc4\x8daju._NEWLINE_Poleg zemljepisne \xc5\xa1irine in dol\xc5\xbeine spada h geografskemu koordinatnemu sistemu tudi nadmorska vi\xc5\xa1ina, ki skupaj s predhodnima koordinatama enoli\xc4\x8dno dolo\xc4\x8da poljubno lego kraja. Nadmorska vi\xc5\xa1ina se obi\xc4\x8dajno meri od morske gladine in ne od sredi\xc5\xa1\xc4\x8da Zemlje.'